Document ID: 32006R0707

ΚΑΝΟΝΙΣΜΌΣ (ΕΚ) αριθ. 707/2006 ΤΗΣ ΕΠΙΤΡΟΠΉΣ
της 8ης Μαΐου 2006
για τροποποίηση του κανονισμού (ΕΚ) αριθ. 2042/2003 σε ό,τι αφορά τις εγκρίσεις περιορισμένης διάρκειας και τα παραρτήματα Ι και ΙΙΙ
(Κείμενο που παρουσιάζει ενδιαφέρον για τον ΕΟΧ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1592/2002 του Ευρωπαϊκού Κοινοβουλίου και του Συμβουλίου, της 15ης Ιουλίου 2002, για κοινούς κανόνες στον τομέα της πολιτικής αεροπορίας και για την ίδρυση Ευρωπαϊκού Οργανισμού Ασφάλειας της Αεροπορίας (1), και ιδίως το άρθρο 5 παράγραφος 4 και το άρθρο 6 παράγραφος 3,
Εκτιμώντας τα ακόλουθα:
(1)
Ο κανονισμός (ΕΚ) αριθ. 1592/2002 τέθηκε σε εφαρμογή βάσει του κανονισμού (ΕΚ) αριθ. 2042/2003 της Επιτροπής, της 20ής Νοεμβρίου 2003, για τη διαρκή αξιοπλοΐα του αεροσκάφους και των αεροναυτικών προϊόντων, εξαρτημάτων και εξοπλισμού και για την έγκριση των φορέων και του προσωπικού που είναι αρμόδιοι για τα εν λόγω καθήκοντα (2), καθώς και βάσει του κανονισμού (ΕΚ) αριθ. 1702/2003, της 24ης Σεπτεμβρίου 2003, για τον καθορισμό εκτελεστικών κανόνων για την πιστοποίηση αξιοπλοΐας και την περιβαλλοντική πιστοποίηση αεροσκαφών και των σχετικών προϊόντων, εξαρτημάτων και εξοπλισμού, καθώς και για την πιστοποίηση φορέων σχεδιασμού και παραγωγής (3).
(2)
Το άρθρο 7 παράγραφος 4 του κανονισμού (ΕΚ) αριθ. 2042/2003 ορίζει ότι τα κράτη μέλη μπορούν να εκδίδουν εγκρίσεις περιορισμένης διάρκειας σε σχέση με το παράρτημα ΙΙ και το παράρτημα ΙV, έως τις 28 Σεπτεμβρίου 2005.
(3)
Ο Ευρωπαϊκός Οργανισμός Ασφάλειας της Αεροπορίας (εφεξής «οργανισμός») έχει αναλάβει την αξιολόγηση των επιπτώσεων των διατάξεων για τη διάρκεια ισχύος των εγκρίσεων και κατέληξε στο συμπέρασμα ότι πρέπει να οριστεί νέα προθεσμία, ούτως ώστε τα κράτη μέλη να μπορέσουν να προσαρμόσουν την εθνική τους νομοθεσία στο σύστημα εγκρίσεων απεριόριστης διάρκειας.
(4)
Τα αποτελέσματα των πορισμάτων της έρευνας για τα ατυχήματα που αφορούσαν πεπαλαιωμένα αεροσκάφη και την ασφάλεια των δεξαμενών καυσίμου υπογραμμίζουν την ανάγκη να λαμβάνονται υπόψη οι νέες ή τροποποιημένες οδηγίες συντήρησης που εκδίδονται από τους κατόχους πιστοποιητικών τύπου και να επανεξετάζεται τακτικά το πρόγραμμα συντήρησης.
(5)
Είναι αναγκαίο να διευκρινιστεί ότι το προσωπικό που ασκεί δικαιώματα πιστοποίησης πρέπει να είναι σε θέση να προσκομίσει την άδειά του, προς απόδειξη των προσόντων του, εντός 24 ωρών, εφόσον το ζητήσει εξουσιοδοτημένο πρόσωπο.
(6)
Ως εκ τούτου ο κανονισμός (ΕΚ) αριθ. 2042/2003 πρέπει να τροποποιηθεί αναλόγως.
(7)
Τα μέτρα που προβλέπονται από τον παρόντα κανονισμό βασίζονται σε γνώμες που εξέδωσε ο οργανισμός σύμφωνα με το άρθρο 12 παράγραφος 2 στοιχείο β) και το άρθρο 14 παράγραφος 1 του κανονισμού (ΕΚ) αριθ. 1592/2002.
(8)
Τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής, η οποία συγκροτήθηκε δυνάμει του άρθρου 54 παράγραφος 3 του κανονισμού (ΕΚ) αριθ. 1592/2002,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Ο κανονισμός (ΕΚ) αριθ. 2042/2003 τροποποιείται ως εξής:
1)
στο άρθρο 7 παράγραφος 4, η ημερομηνία «28 Σεπτεμβρίου 2005» αντικαθίσταται από την ημερομηνία «28 Σεπτεμβρίου 2007»·
2)
στο παράρτημα Ι, παράγραφος Μ.Α.302, προστίθενται τα ακόλουθα στοιχεία στ) και ζ):
«στ)
Το πρόγραμμα συντήρησης πρέπει να επανεξετάζεται περιοδικά και να τροποποιείται όταν είναι απαραίτητο. Με την επανεξέταση θα εξασφαλίζεται ότι το πρόγραμμα εξακολουθεί να είναι έγκυρο βάσει της πείρας πτητικής λειτουργίας, λαμβανομένων παράλληλα υπόψη των νέων ή/και τροποποιημένων οδηγιών συντήρησης που εκδίδονται από τον κάτοχο πιστοποιητικού τύπου.
ζ)
Το πρόγραμμα συντήρησης πρέπει να αντανακλά τις ισχύουσες υποχρεωτικές κανονιστικές απαιτήσεις, οι οποίες καθορίζονται στα έγγραφα που εκδίδονται από τον κάτοχο πιστοποιητικού τύπου με σκοπό τη συμμόρφωση με το μέρος 21A.61.»·
3)
στο παράρτημα ΙΙΙ, εισάγεται η ακόλουθη παράγραφος:
«66.A.55 Απόδειξη προσόντων
Το προσωπικό που ασκεί δικαιώματα πιστοποίησης πρέπει να προσκομίσει την άδειά του, προς απόδειξη των προσόντων του, εντός 24 ωρών, εφόσον το ζητήσει εξουσιοδοτημένο πρόσωπο».
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 8 Μαΐου 2006.

Labels: 7
8
9